《途中酬李少府赠别之作》
唐代·高适

西上逢节换，东征私自怜。故人今卧疾，欲别还留连。

举酒临南轩，夕阳满中筵。宁知江上兴，乃在河梁偏。

行李多光辉，札翰忽相鲜。谁谓岁月晚，交情尚贞坚。

终嗟州县劳，官谤复迍邅。虽负忠信美，其如方寸悬。

连帅扇清风，千里犹眼前。曾是趋藻镜，不应翻弃捐。

日来知自强，风气殊未痊。可以加药物，胡为辄忧煎。

驱马出大梁，原野一悠然。柳色感行客，云阴愁远天。

皇明烛幽遐，德泽普照宣。鹓鸿列霄汉，燕雀何翩翩。

余亦惬所从，渔樵十二年。种瓜漆园里，凿井卢门边。

去去勿重陈，生涯难勉旃。或期遇春事，与尔复周旋。

投报空回首，狂歌谢比肩。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。